રાજકોટ મહાનગરપાલિકા દ્વારા પબ્લિક પ્રાઇવેટ પાર્ટનરશિપથી શહેરના મુખ્ય રસ્તા પરના ડિવાઇડર, ટ્રાફિક સર્કલ અને ટ્રાફિક આઇલેન્ડ જનભાગીદારીથી વાર્ષિક પ્રીમિયમ લઇ ડેવલપ કરવા માટે આપવામાં અાવશે. જેના ભાગરૂપે રેસકોર્સ રિંગરોડ ફરતે 2500 મીટરના ડિવાઇડર કે જેની પહોળાઇ 1.20 મીટર અને ઊંચાઇ 1 મીટર છે તે સ્ટીલકિંગ ઇન્ડસ્ટ્રીઝ નામની એજન્સીને પાંચ વર્ષ માટે આપવામાં આવશે. એજન્સી પાંચ વર્ષ માટે નિભાવણી કરશે અને બ્યુટીફિકેશનની સાથે સાથે જાહેરાતના કિયોસ્ક મૂકશે. મહાનગરપાલિકાને એજન્સી પ્રથમ વાર્ષિક પ્રીમિયમ રૂ.251000 તથા પાંચ વર્ષ સુધીમાં કુલ પ્રીમિયમની રકમ રૂ.1532380ની ચૂકવણી કરશે. એજન્સી તરફથી જાહેરાત માટે બે ઇલેક્ટ્રિક પોલ વચ્ચ તે બે ડેકોરેટિવ લાઇટિંગ કિયોસ્ક મૂકવામાં આવશે. જેમાં રાજકોટ મહાનગરપાલિકાના ઉપયોગ માટે મહત્તમ 20 ટકા મુજબના કિયોસ્ક એજન્સી તરફથી સ્વખર્ચે મૂકવામાં આવશે તથા તેની નિભાવણી કરવામાં આવશે. રોડ ડિવાઇડરની વચ્ચે સમયાંતરે જુદા જુદા પ્રકારના આકર્ષિત તથા કલાત્મક સ્કલ્પચર મૂકવામાં આવશે. ટ્રાફિક આઇલેન્ડમાં ડેકોરેટિવ ગ્રીલ, કિયોસ્ક વગેરે મૂકવામાં આવશે, તેમજ રોડ ડિવાઇડરની વચ્ચે જુદા જુદા પ્રકારના રંગીન ફૂલ, છોડનું વાવેતર કરવામાં આવશે.